|  |  |  |
| --- | --- | --- |
| Aftagerpanelet på ToRS | |  |
| Mødereferat | | 21 marts 2013 |
| Forum | Aftagerpanel |  |
| Møde afholdt: | 19. marts 2013 |  |
| Sted: | Lokale 486 |  |
| Referent: | Bente Kristiansen |  |

Til stede:

Janne Laursen, Dansk Jødisk Museum; Darriann Riber /UFT Udenrigsministeriet; Morten Thomsen Højsgaard, Dansk Bibelselskab; Jesper Schou, Billetkontoret; Annemette Rahbæk Warburg, Kulturarvsstyrelsen, Jan Thrane, Nordvestsjællands Gymnasium; Morten Warmind, ToRS, Ulla Prien, ToRS, Bente Kristiansen, ToRS (referent).

**Afbud fra:**

Charlotte Rønhof, DI.

1. **Orientering om ny tværfaglig kandidatuddannelse: Global Development**

Professor Henrik Hansen, Økonomisk Institut, Københavns Universitet redegjorde for det udsendte forslag om ny uddannelse og bad om vurderinger af udannelsen og muligheder for at afsætte kandidaterne. Der var positive kommentarer til uddannelsen og lidt skeptiske kommentarer vedr. muligheder for beskæftigelse.

1. **Orientering om ”Tværkulturel Innovation”**

Lektor og uddannelseskoordinator for Tværkulturelle Studier Frank Sejersen, ToRS redegjorde for en rapport vedr. integration af praksis og omverdensrelationer i undervisningen på ToRS. Sejersen nævnte bl.a. problemstillinger vedr. praktikforløbet. Hertil bemærkede panelet at 6 måneders praktik på deltid er helt fint set med aftagerøjne, mens 3 måneder er for kort tid uanset om det er fuld tid eller ej. Det blev foreslået at de studerende kunne komme i praktik i grupper á fx 3 studerende. Det vil være lige så attraktivt for praktikstederne.

Sejersen redegjorde for projektet vedr. tværkulturel innovation, hvor der er indgået et samarbejde med ”Måltidspartnerskabet” som involverer alle parter der har med fødevarer at gøre. Ideen i projektet er at undervisningen foregår sideløbende med tæt virksomhedskontakt, således at der både er forelæsninger, feltarbejde og cases baseret på konkrete problemstillinger i virksomhederne. Derved er der tale om værdiskabende innovation for såvel ToRS som virksomhederne: ToRS videreudvikler teoretiske begrebsapparater i forhold til praksis, og virksomhederne udvikler forståelse og problemløsning i forhold til konkret praksis.

Erfaringerne fra projektet er positive, men det er tidskrævende (og i øvrigt et juridisk minefelt vedr. ophavsrettighederne til den producerede viden). Ønsket er at brede projektet ud, så samtlige studerende får lignende tilbud. Panelet udtrykte positiv interesse for projektet, specielt inddragelsen af konkrete problemstillinger.

Opfordringen til aftagerpanelet er derfor at tænke i cases og bidrage med cases til undervisningsbrug. Frank Sejersen lovede at sende en præcisering af hvilke typer af cases der er brug for.

1. **Godkendelse af referat**

Referatet blev godkendt.

1. **Meddelelser**

Morten Warmind fortalte at akkrediteringsprocessen kører. Hele Carsten Niebuhr afdelingen, dvs. arabisk, assyriologi, hebraisk, nærorientalsk arkæologi, persisk, tyrkisk og ægyptologi, er nu fuldt akkrediteret. Tyrkisk KA er dog af tekniske årsager endnu ikke fuldt akkrediteret. Hele Østeuropa- afdelingen skulle have været akkrediteret i dette forår, men pga. omstruktureringen af ACE er det udsat. Indologi har også fuld akkreditering nu. Korea-studier som i første omgang blev afvist, har nu opnået betinget akkreditering og vil formentlig få fuld akkreditering næste gang. Islamiske Studier skal genakkrediteres til september.

ToRS er ikke som planlagt flyttet til nye lokaler. Bygningerne var ikke færdige, så flytningen er udskudt til sommer.

Der er en række nyansættelser på flere fag.

ToRS har tæt kontakt med Rysensteen Gymnasium om brobygningsaktiviteter. De hidtidige aktiviteter har været finansieret Region Hovedstaden via projekt ”Progression og Overgang”. Der arbejdes nu på at udvikle en model for at fortsætte arbejdet med alternative finansieringsmuligheder.

Jan Ertmann Karlsen, FL Schmidt, er trådt ud af aftagerpanelet. Darrian Riber, Udenrigsministeriet skal udstationeres til Pakistan og træder derfor også ud af panelet. – Panelet takker for indsatsen!

Morten Warmind orienterede om at yderligere medlemmer til panelet er ved at blive inviteret.

1. **Karrierearrangement efter 2013**

Studievejleder Dorthe Horvath står gerne for et karrierearrangement. Panel-medlemmerne ønsker samme koncept som sidst. Dorthe doodler for at finde en dato for arrangementet og kontakter desuden panelmedlemmerne vedr. bidrag.

1. **Workshop for aftagere og undervisere vedr. kompetencer**

Morten Warmind forklarede at forslaget skal ses i sammenhæng med de overvejelser vedr. casebaseret undervisning, Frank Sejersen havde tidligere på mødet. Og bemærkede at Katalyst er meget dygtige til at styre processer som knytter ”virkeligheden” og universitetet sammen. Medlemmerne udtrykte interesse for workshoppen og anbefalede en doodle vedr. datoen meget snart, hvis workshoppen skal realiseres i august.

1. **Eventuelt**

Annemette Rahbæk Warburg meddelte at Kulturarvsstyrelsen har indledt et spændende samarbejde med Center for Kultur og Oplevelser i Mellemøsten om brugen af det offentlige rum og mødesteder i det offentlige rum.